***Cola nitida*** on puulaji koolapuiden (*Cola*) suvussa malvakasvien (*Malvaceae*) heimossa. Se kasvaa luontaisena läntisessä Afrikassa. Lajia viljellään sen kolapähkinöiksi kutsuttujen siementen vuoksi. Kolapähkinöitä saadaan myös lähisukuisesta koolapuusta (*Cola acuminata*), eikä eri lajeista saatujen kolapähkinöiden välillä useinkaan tehdä eroa.

Kuvaus
------

Kukkia ja lehtiä. Vasemmalla ylhäällä olevassa kukassa on kuusiliuskainen verhiö, muissa tavallisempi viisiliuskainen.
Hedelmiä.
*Cola nitida* on keskikokoinen puu. Se kasvaa noin 25 metriä korkeaksi. Latvus on yleensä avoimen leveä. Runko voi usein olla oksaton 8–20 metrin korkeuteen. Kaarna on harmahtavaa ja pitkittäin uurteista.

Lehdet ovat yksinkertaisia, ehyitä ja ruodillisia. Lehtien nahkeapintainen lehtilapa on teräväkärkisen soikea, keskimäärin noin 16 senttimetriä pitkä ja noin 5 senttimetriä leveä. Lehdet ovat kiinnittyneet vuorottaisesti. Lehtiä kasvaa tyypillisesti vain lähellä oksien kärkiä.

Kukat kehittyvät viuhkomaisiin kukintoihin lehtihankoihin. Kukat ovat terälehdettömiä, ja niiden tavallisesti valkoinen tai kellertävä kehä muodostuu yleensä viisiliuskaisesta verhiöstä. Kukat jakaantuvat yksineuvoisiin hedekukkiin ja kaksineuvoisiin kukkiin. Hedekukissa heteet ovat osittain yhteenkasvaneet yksittäiseksi tukuksi. Kaksineuvoisissa kukissa heteet kasvavat sikiäimen ympärillä rengasmaisesti. Kaksineuvoisissa kukissa on yleensä viisi emin luottia.

Hedelmä on suurehko, pinnaltaan vihreä kota. Se muodostuu 1–6 enimmillään noin 13 senttimetriä pitkästä emin vartalosta. Jokaiseen emin vartalon muodostamaan liuskaan on kiinnittynyt 4–10 siementä. Siementen väri vaihtelee punaisesta valkoiseen. *Cola nitidalla* on tavallisesti kaksi sirkkalehteä.

Levinneisyys ja elinympäristö
-----------------------------

*Cola nitida* kasvoi alun perin luontaisena Länsi-Afrikan rannikolla Sierra Leonen ja Beninin välisellä alueella. Ihmiset ovat levittäneet lajia jo pitkään, ja nykyisin lajia kasvatetaan laajalti tropiikissa.

*Cola nitida* kasvaa useimpien muiden koolapuiden tavoin trooppisissa alankometsissä, joissa on tyypillisesti pitkä sadekausi ja joiden vuoden keskilämpötila vaihtelee 23 ja 28 celsiusasteen välillä.

Käyttö
------

*Cola nitidan* kolapähkinöiksi kutsuttuja siemeniä pureskellaan sellaisenaan sekä käytetään ruokien ja juomien valmistuksessa. Myös lähisukuisen koolapuun siemeniä käytetään samoin, eikä lajien siementen välillä useinkaan tehdä eroa. Koolapuuta on pidettykin joskus *Cola nitidan* synonyyminä. Yleensä ne kuitenkin luokitellaan kahdeksi eri lajiksi.

Lähteet
-------

1. ↑  Cheek, M. & Lawrence, P.: *Cola nitida* *IUCN Red List of Threatened Species. Version 2020-1*.  2019. International Union for Conservation of Nature, IUCN, Iucnredlist.org. Viitattu 23.3.2020. (englanniksi)
2. ↑  USDA, ARS, National Genetic Resources Program: Cola nitida *Germplasm Resources Information Network - (GRIN)*. National Germplasm Resources Laboratory, Beltsville, Maryland.  Arkistoitu 10.10.2012. Viitattu 18.12.2012. (englanniksi)
3. 1 2 3 4 5 6 7 8 9 10 11 12  Emmanuel Tachie-Obeng & Nick Brown: Cola nitida & Cola acuminata Central Africa Regional Program for the Environment.  Arkistoitu 9.11.2013. Viitattu 18.12.2012. (englanniksi)
4. 1 2 3  Cola nitida (kola nut) Royal Botanical Gardens, Kew.  Arkistoitu 25.11.2013. Viitattu 18.12.2012. (englanniksi)
5. ↑  AgroForestryTree Database Species Information The World Agroforestry Centre. Viitattu 18.12.2012. (englanniksi)[vanhentunut linkki]
6. ↑  Integrated Taxonomic Information System (ITIS): *Cola* (TSN 500687) *itis.gov*. Viitattu 18.12.2012. (englanniksi)
7. ↑  USDA, ARS, National Genetic Resources Program: Species Records of Cola *Germplasm Resources Information Network - (GRIN)*. National Germplasm Resources Laboratory, Beltsville, Maryland. Viitattu 18.12.2012. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Taksonitunnisteet |
| --- |
|  |
| Cola nitida | 
* Wikidata: Q1185081
* Wikispecies: Cola nitida
* APDB: 120923
* CoL: WWV9
* Ecocrop: 4755
* EoL: 486402
* EPPO: COHNI
* GBIF: 5406687
* GRIN: 101986
* iNaturalist: 428194
* IPNI: 822755-1
* IRMNG: 10206270
* ITIS: 845818
* IUCN: 111397303
* NCBI: 82457
* Open Tree of Life: 550770
* Plant List: kew-2730669
* PLANTS: CONI10
* POWO: urn:lsid:ipni.org:names:822755-1
* Tropicos: 30401611
* WFO: wfo-0000614491

 |
|  |
| Sterculia nitida | 
* Wikidata: Q39238210
* APDB: 179856
* CoL: 6ZRGR
* GBIF: 5545958
* GRIN: 101985
* IPNI: 825362-1
* Plant List: tro-50054275
* POWO: urn:lsid:ipni.org:names:825362-1
* Tropicos: 50054275
* uBio: 5863437
* WFO: wfo-0001228338

 |

 |